དགོན་པའི་སྐུ་གསུང་ཐུགས་རྟེན་གྱི་ཐད་དེ་སྔ་གཙང་ཁང་གི་རྟེན་གཙོ་རྒྱ་འཇམ་དཔལ་གསང་བས་བཞེངས་གནང་མཛད་པའི་སྐུ་རྒྱུ་ཨར་ཀ་ལས་གྲུབ་པའི་ཐུབ་དབང་ཐོག་ཚད་མ་མཆོག་ཟུང་གཉིས་དང་།འདུ་ཁང་གི་རྟེན་གཙོར་གསེར་ཟངས་ལས་བསྐྲུན་པའི་རྒྱ་གར་རྡོ་རྗེ་གདན་གྱི་ཐུབ་པའི་དབང་པོ་དང་གཉིས་སུ་མེད་པའི་ཐུབ་དབང་བཀྲ་ཤིས་འོད་འབར།ཏཱ་མིང་གོང་མས་གནང་བའི་བྲིས་ཐང་ཐུབ་དབང་ཆབ་གསལ་མ།མགོན་ཁང་ནང་གྲུབ་ཐོབ་འདར་འཆར་གྱི་ཕྱག་བཟོའི་རྟ་མགྲིན་དང་།མགོན་པོ་ཕྱག་དྲུག་སོགས་དང་།རྒྱ་འཇམ་དཔལ་གསང་བའི་སྲས་དང་བུ་སློབ་ཀྱིས་བཞེངས་པའི་ནང་རྟེན་དུ་འདུ་ཁང་ནང་སྤྱན་རས་གཟིགས་ཀྱི་སྐུ་ལི་མ་དང་།ཕྱི་རྟེན་དུ་གནས་རྙིང་ལྷ་ཁང་དུ་རྒྱ་འཇམ་དཔལ་གསང་བའི་སྐུ་གདུང་རིལ་བུ་དང་།ཆོས་རྒྱལ་ཁྲི་རལ་གྱིས་འཇའ་ས་གཟུངས་བཞུགས་སུ་ཡོད་པའི་མཆོད་རྟེན་བཀྲ་ཤིས་སྒོ་མང་སོགས་དང་།དབུ་རྩེ་འདུ་ཁང་གསེར་ཟངས་ལས་གྲུབ་པའི་སྨན་བླ་བདེ་གཤེགས་བརྒྱད།གསུང་རྟེན་བཀའ་འགྱུར་སོགས་སྣ་ཚོགས་ཐོག་ཚད་མར་ཡོད་པའི་ཁོངས་རྗེ་ཙོང་ཁ་པ་ཆེན་པོས་ལྗགས་ལུང་གནང་མྱོང་བའི་འབུམ་རྒྱས་འབྲིང་བསྡུས་གསུམ།ལྡེབས་རིས་ལ་བོད་དུ་རྗེ་ཙོང་ཁ་པའི་འདྲ་སྐུའི་ཐོག་མར་གྲགས་པ་མི་ཚད་ཙམ་རྗེ་རང་ཉིད་ཀྱིས་རབ་གནས་གནང་མྱོང་བའི་འདྲ་སྐུ་རིན་པོ་ཆེ་ད་ལྟ་དངོས་སུ་མཇལ་རྒྱུ་ཡོད།མཁན་ཆེན་འཇམ་དབྱངས་རིན་ཆེན་གྱི་སྐུ་དུས་ལ་བཞེངས་པའི་འཕགས་པའི་གནས་བརྟན་བཅུ་དྲུག་དང་།སྤྱན་རས་གཟིགས་ཕྱག་སྟོང་སྤྱན་སྟོང་།རྒྱལ་བ་འོད་དཔག་མེད་བཅས་ཀྱི་གོས་སྐུའི་རྒྱུ་འགྲོར་རྒྱ་ཧོར་ནས་བྱུང་བའི་དར་གོས་དང་མུ་ཏིག་གི་རྒྱན་གྲངས་ལས་འདས་པ་བཏང་ནས་གནས་རྙིང་གོས་སྐུ་ཆེན་མོ་འགྲོ་བའི་བསོད་ནམས་ཀྱི་དཔལ་དུ་བཞེངས་པ་སོགས་དང་དེ་མིན་གྱི་གོས་ཐང་གི་ཐང་སྐོར་གྲངས་ལས་འདས་པ་ཡོད།